b'\n_START_ARTICLE_\nScott Caan\n_START_SECTION_\nZgodnje \xc5\xbeivljenje\n_START_PARAGRAPH_\nScott Caan se je rodil v Los Angelesu igralcu Jamesu Caanu in igralki in manekenki Sheili Ryan. Njegovi stari star\xc5\xa1i po o\xc4\x8detovi strani so bili judovski priseljenci iz Nem\xc4\x8dije. Leto po njegovem rojstvu sta se njegova star\xc5\xa1a lo\xc4\x8dila. Iz ostalih o\xc4\x8detovih zakonov ima \xc5\xa1e \xc5\xa1tiri polbrate oziroma polsestre.\n_START_SECTION_\nKariera\n_START_PARAGRAPH_\nV mladosti je opravljal delo roadieja za rap skupini Cypress Hill in House of Pain. Tudi sam se je nekaj \xc4\x8dasa ukvarjal z glasbo, saj je sodeloval v hip-hop skupini The Whooliganz (skupaj z glasbenim producentom The Alchemistom)._NEWLINE_Po vpisu na igralsko \xc5\xa1olo Playhouse West v Los Angelesu je Caan svojo filmsko kariero pri\xc4\x8del \xc5\xa1ele v poznih 90. letih. V tistem \xc4\x8dasu se je pojavil v ve\xc4\x8d nizkoprora\xc4\x8dunskih neodvisnih filmih. Njegova prva pomembnej\xc5\xa1a vloga je bila vloga lahkomiselnega igralca ameri\xc5\xa1kega nogometa Charlieja Tweederja v filmu Varsity Blues (1999). Istega leta je kot Drew nastopil \xc5\xa1e v filmu Saturn (znanem tudi pod naslovom Speed of Life). Svojo kariero je nadaljeval v ve\xc4\x8d studijskih filmih, med drugim Ready to Rumble (2000) (nastopil je skupaj z Davidom Arquettom), Boiler Room (2000) (ob Vinu Dieselu) in Ameri\xc5\xa1ki izob\xc4\x8denci (2001) (sodeloval je s Colinom Farrellom). V filmu Ameri\xc5\xa1ki izob\xc4\x8denci je Caan odigral vlogo odpadnika Cola Youngerja, \xc4\x8dlana James-Youngerjeve tolpe. Leta 2003 je re\xc5\xbeiral svoj prvi film: Dallas 362, s katerim je osvojil nagrado na Lasvega\xc5\xa1kem filmskem festivalu 2003._NEWLINE_Med njegove bolj znane vloge sodi Oceanova trilogija, v kateri je kot Turk Malloy, pomo\xc4\x8dnik Dannyja Oceana, nastopil v vseh treh filmih. Leta 2005 je skupaj s Paulom Walkerjem in Jessico Albo zaigral v akcijskem filmu Into the Blue. Leto kasneje je spisal in re\xc5\xbeiral komedijo The Dog Problem. V filmu je tudi zaigral v stranski vlogi._NEWLINE_Od leta 2010 naprej nastopa v televizijski seriji Priskledniki v ob\xc4\x8dasni vlogi Scotta Lavina. Istega leta je pri\xc4\x8del nastopati \xc5\xa1e v eni seriji, Havaji 5.0 (predelavi Hawaii Five-O). Za svoje delo v nanizanki in vlogo detektiva Dannyja\xc2\xa0\xc2\xbbDannoja\xc2\xab\xc2\xa0Williamsa so ga nominirali za zlati globus za najbolj\xc5\xa1ega stranskega igralca 2011._NEWLINE_Poleg igralske kariere se Caan ukvarja tudi s fotografijo. S tem hobijem je pri\xc4\x8del leta 2003, ko ga je med sodelovanjem pri filmu Dallas 362 za fotografijo navdu\xc5\xa1il direktor fotografije Phil Parmet. Caan je izjavil:\xc2\xa0\xc2\xbbPhil me je med pripravami na film navdu\xc5\xa1il za objektive, osvetljevanje, kadriranje in delo z 250-mm kamero. Ko smo s snemanjem filma zaklju\xc4\x8dili, sem \xc5\xbee \xc5\xbeelel posneti naslednjega.\xc2\xab Leta 2009 je izdal svojo prvo zbirko fotografij, knjigo s 256 stranmi je naslovil Scott Caan Photographs, Vol. 1. (Fotografije Scotta Caana, 1. del). Knjigo je uredil in oblikoval Howard Nourmand, uvod je prispeval Steve Olson.\n_START_SECTION_\nZasebno \xc5\xbeivljenje\n_START_PARAGRAPH_\nScott Caan ima rjavi pas v borilni ve\xc5\xa1\xc4\x8dini brazilski jiu-jitsu.'